
”Å VÆRE SEMINARLEDER”

1. Innledning
Dette heftet omhandler seminarvirksomhet. Innholdet dreier seg primært om hvordan vi kan få til god seminarundervisning. Heftet henvender seg i utgangspunktet til seminarledere, men også andre som jobber med undervisning kan ha nytte av å lese dette. Intensjonen er å gi en oversikt over hva seminarvirksomhet er, samtidig som det gis en del konkrete råd og tips på hvordan møte ulike utfordringer ved denne læringsaktiviteten. 
Spørsmålene som vil bli berørt knytter seg til hva det innebærer å ha seminar og hvorfor det er viktig med en slik læringsaktivitet. Videre vil noen av utfordringene seminarledere kan møte bli behandlet. Hvordan få til en god oppstart av seminaret? Hvordan legge til rette for aktivitet blant studentene? Hvordan skape gode rammer for at studentene tar ansvar for egen læring? Avslutningsvis vil ulike måter å evaluere seminarundervisningen på, kort nevnes.
2. Hva er seminarundervisning?

I Studieplanen for mastergrad i rettsvitenskap står følgende:

Studentene forventes å ta et stort ansvar for sin egen læring. Dette forutsetter at studentene enkeltvis eller i grupper:
- arbeider aktivt med innhenting, tilegning og bearbeiding av lærestoffet
- forbereder seg til, er aktive i undervisningen og foretar nødvendig etterarbeid
- holder seg oppdatert om regelendringer, ny rettspraksis mv. ”(Punkt 6.1 Undervisningstilbud i Studieplanen.) 
Videre står det:

”Hovedmengden av undervisningen skal være problemorientert og foregå i grupper med inntil ca 20 deltakere hvor studentene selv har et stort ansvar for resultatet. (…) Gruppeundervisning forutsetter at studentene enkeltvis og i samarbeid deltar aktivt med presentasjoner, diskusjoner, praktiske øvelser, prosjektarbeid og lignende”(Punkt 6.3 Undervisningstilbud i Studieplanen.) 

Denne gruppeundervisningen blir også kalt seminarvirksomhet (begrepene seminar, seminarundervisning og seminarvirksomhet vil i dette heftet brukes synonymt). En av hovedintensjonene med seminarundervisning er at studentene skal være faglig aktive ved at de bruker faget både skriftlig og muntlig, og dermed deltar mer enn de gjør ved en ordinær forelesning. 
Seminarvirksomheten kan variere med hensyn til innhold og struktur, det være seg aktiviteter som diskusjoner, oppgaveløsning, presentasjon av fagstoff, gjennomgang av aktuell litteratur etc. På det juridiske fakultetet er seminar blant annet en arena for oppgavejobbing, muntlige presentasjoner og skriving i studiet. Studentene får gjerne på forhånd oppgavene som det skal jobbes med, slik at de kan legges frem og diskuteres på seminaret. 

Gruppen med seminardeltakere bør ikke være for stor, mindre grupper gjør at flere kommer til ordet. En seminarleder, som ved det juridisk fakultetet hovedsaklig er en faglig ansatt, styrer opplegget. Seminarlederens ansvar er å legge til rette for at studentene kan være aktive. Det er viktig at seminarleder i liten grad foreleser, nettopp fordi det gjerne gir studentene en mer passiv rolle. Seminarleder og student må betraktes som komplementære rollepar (Longva 1993). Det innebærer at de er gjensidig avhengig av hverandre og utfyller hverandre. Det seminarleder gjør, har betydning for studentene og vice versa. Dersom du som seminarleder stiller mange spørsmål, vil studentene få i oppgave å svare. Sier du ikke så mye, blir det studentenes ansvar å snakke. Svarer du på spørsmål, blir det studentenes ansvar å stille spørsmålene. Bevissthet om egen rolle som seminarleder er derfor viktig.
3. Hvorfor seminar?

Hovedmålsettingen med seminarvirksomhet er at studentene skal forholde seg aktivt til fagstoffet. Dette fordi at aktivitet er en forutsetning for å lære. Bjørke (2006:36) sier det slik: ”Ved læring er du ikkje tilskodar, men aktiv deltakar”. Gjennom samtaler, diskusjoner og interaksjon verbaliseres og begrepsfestes vår egen forståelse, og samtidig holdes den opp mot andres forståelse. Dermed bevisstgjøres vi overfor vår egen kunnskap, og vi har mulighet for å utvikle egen forståelse. Gjennom verbalisering husker også de fleste av oss bedre (Pettersen 2005). 
Videre betraktes læring som noe som skjer i en samhandlingsprosess, mer enn det som skjer individuelt. Dysthe (2001) sier det slik: ”Læring har med relasjonar mellom menneske å gjere, læring skjer gjennom deltaking og gjennom samspel mellom deltakarane, språk og kommunikasjon er sentralt i læringsprosessane, balansen mellom det individuelle og det sosiale er eit kritisk aspekt av eitkvart læringsmiljø, læring er langt meir enn det som skjer i elevens hovud, det har med omgivnaden i vid forstand å gjere” (ibid.:33). På seminaret får studentene jobbet sammen om fagstoffet. Å legge frem ideer, tanker og spørsmål, samt å respondere på andres ideer, tanker og spørsmål, hjelper oss tenkingen og dermed i forståelsen (Bjørke 2006). Læringsprosessene forsterkes.
Dersom seminaret fungerer godt ved at studentene får lagt frem sine spørsmål, sin forståelse og sine kommentarer, kan seminarvirksomheten også fungere som en ressursmobilisering. Gjennom deltakelse bygger studentene videre på hverandres bidrag og komme videre i egen forståelse.
I seminargruppene er det i tillegg færre studenter enn på forelesninger. For mange studenter er det dermed enklere å ta ordet, og det blir mer taletid for den enkelte student. Evnen til å fremstille seg muntlig er i tillegg en viktig del av mange juristers arbeidssituasjon, og seminarundervisning gir en god mulighet for opptrening av denne ferdigheten.
4. Å være seminarleder

4.1 Innledning
I det følgende vil ulike forhold tilknyttet seminarlerderrollen bli drøftet. Fokuset vil være rettet mot hvordan seminarledere kan jobbe, for å legge gode rammer for studentaktivitet og derigjennom best mulig læringsutbytte for flest mulig studenter. 
4.2 Forberedelser

Et viktig moment er at seminarleder selv må være godt faglig forberedt og ha oversikt over fagstoffet. Det gir både trygghet og faglig autoritet. Stikkord som problematiseringer, struktur, relevans og helhet er sentrale i forberedelsene. På forhånd må seminarleder ha tenkt på aktuelle spørsmål som kan sette dialogen i gang, og utarbeidet oppgaver som studentene kan jobbe i grupper med (Longva 1993). Råd og tips fra kollegaer som har hatt seminar tidligere er nyttig, samt samarbeid om oppgavemateriell og opplegg. Det nytter imidlertid ikke at bare seminarleder er forberedt, studentene må også ha blitt informert om hva de skal ha lest eventuelt hvilke oppgaver som de skal ha jobbet med. Dysthe (2001:127) sier det slik: ”Men det er ein illusjon å tru at den kreative forståinga i eit fag på universitetsnivå skjer gjennom dialog utan at deltakarane har sett seg inn i emnet på førehand, og utan at det blir skapt eit felles forståingsrom”. I rimelig tid før oppstart må studentene informeres om hvilke forberedelser det forventes at de gjøre. Dette er en viktig forutsetning for et godt seminar.
For ”ferske” seminarledere kan det være lurt å starte med å sette opp en tidsplan for seminaret, og dermed anslå sånn cirka hvor lang tid de ulike aktivitetene tar. Dette må helt sikkert justeres underveis, men vil gi en pekepinne på tidsbruken (Longva 1993).

Seminarledere er også forpliktet til å føre lister for oppmøte på seminaret, samt ha en oversikt over hvem av studentene som har muntlig presentasjoner. Se huskelisten fra administrasjonen som er vedlagt (vedlegg 1).

4.3 En god oppstart
Seminarlederen bør møte opp i god tid før timen starter, for å få sjekket at rommet er klart til bruk. Det innebærer at tavlen er vasket rein, og at bord og stoler står hensiktmessig. Den ideelle plasseringen er at alle studentene kan se hverandre, og en måte å få det til på er å sette bord og stoler i en hestesko. Dersom tavlen skal brukes er det viktig at ingen sitter med ryggen mot tavlen. Å legge inn litt ekstra tid for å prate med studentene, kan også være et positivt bidrag til et godt og trygt læringsmiljø (Longva 1993).
Dersom seminardeltakerne ikke kjenner hverandre, kan det være lurt å bruke noen minutter på presentasjon. Det kan være med å skape en mer uformell atmosfære og gjøre at studentene lettere jobber sammen. Dette er spesielt aktuelt på 1. avdeling og 2. avdeling der studentene kan være ukjente for hverandre. Seminarleder må ikke glemme å presentere seg selv for studentene. Ofte ønsker imidlertid både studenter og seminarleder at dette ikke skal ta for mye tid. Å bruke 15 minutter på en slik presentasjon samt en introduksjon av seminaret, kan være med å legge gode føringer for resten av seminarrekken. Forslag til ulike presentasjonsmåter er lagt ved som vedlegg (vedlegg 2). Noen av disse presentasjonsforslagene vil imidlertid ta noe tid. Ikke glem å introdusere seminardeltakere som kommer med senere.

Som seminarleder er det en styrke å lære seg navnene på alle studentene, siden det gjør at studentene føler seg sett på en annen måte enn ved at de karakteriseres som ”du”. Videre skaper det en bedre atmosfære i gruppen. Noen av oss sliter imidlertid med å huske navn, og da er navneskilt en mulig løsning. Bruk også studentenes navn hyppig; det gjør det lettere å lære seg navnene. Å lage en skisse over hvor studentene sitter første gangen og be dem sette seg på de samme plassene de 3 første gangene, kan også være til hjelp for å lære seg navnene. 
Et annet viktig moment er at seminarleder klargjør hva han/hun forventer av seminaret, og hvordan egen rolle som seminarleder defineres. Rollen som seminarleder innebærer å være både organisator, ressursperson og analytiker (Longva 1993). Videre har seminarleder ansvaret for å etablere strukturer som fremmer aktivitet og ansvarlighet hos studentene (ibid.). Det forvents at seminarleder er en leder, og bruker sin myndighet til å skape gode rammer for læring. Utfordre gjerne studentene på hva de forventer av seminarrekken; og skriv opp momentene på tavlen. Det blir da mer tydelig hva seminarvirksomhet er. Vektlegg at deltakelse fordrer aktive studenter. Men hva bør gjøres dersom gruppen fremstår som passiv? Dette kan diskuteres med studentene. Skal seminarleder kunne peke ut enkeltstudenter for å svare, eller skal spørsmål stilles ut i gruppen og la det være stille, helt til en student tar ordet? 

Avslutt gjerne denne sekvensen med at gruppen setter opp noen enkle ”kjøreregler” for hvordan gruppen skal ha det sammen. Det være seg å stille forberedt til seminaret, å komme presis, at det er ok å dumme seg ut, at alle må slippe til i diskusjoner og at det positivt å spørre hvis noe er uklart og lignende. Disse punktene bør skrives på et eget ark som studentene får utdelt neste gang, slik at alle har dette arket og kan ta det frem med jevne mellomrom. Dersom det oppstår problemer underveis kan det være greit å kunne vise til dette notatet.
Ved å bruke noe tid ved oppstart av seminarrekken for å avklare forventninger og oppgaver, samt å sette opp enkle ”kjøreregler” legges et godt grunnlag for den videre jobbingen i seminaret. Skulle det oppstå noen problemer underveis, kan det hjelpe og gå tilbake til disse notatene som viser hva gruppen ble enig om i starten. 

Hvor mye tid som skal brukes på slike avklaringer og diskusjoner innledningsvis, kan variere blant annet ut fra hvor godt seminarleder kjenner studentene, studentenes kjennskap til hverandre, seminarets lengde, med videre.

4.4 ”Vi er i gang”

Hvordan seminarleder ønsker å legge opp seminarene vil variere, både med hensyn til struktur og gjøremål. En vanlig måte å legge opp seminaret på, er at et emne som er blitt behandlet på forelesning, blir tatt opp igjen på seminaret. Enten ved at studentene har jobbet med oppgaver i etterkant av forelesningen og legger frem besvarelsene, eller at det jobbes med oppgaver på seminaret. Slike oppgaver bør være konkrete, avgrensete, presise og forholdsvis problemorienterte (Longva 1993). Ved presentasjon av oppgavesvarene, bør det åpnes opp for spørsmål og diskusjoner. En annen variant kan være å gjennomgå en fagartikkel; enten fordi den er sentral i pensum eller sentral i forhold til forståelsen av faget. Andre alternativer kan være arbeid med konkrete dommer, prosedyreøvelser eller tidligere eksamensoppgaver, diskusjon av spesielt aktuelle tema hentet fra media, o.s.v.  Uansett hvordan man legger opp seminaret, er hovedintensjonen at studentene selv skal være aktive. Hvordan får man det til? Hva når samtalen stopper opp? Eller hva gjør man når noen få dominerer totalt, noe som igjen gjør det vanskelig for andre å slippe til? 
Som seminarleder har man ansvaret for at det er et positivt læringsmiljø i gruppen, slik at flest mulig får et faglig utbytte ved å delta. Dersom studentene er ukjent med seminarformen, må læreren sannsynligvis ha en mer fremtredende og styrende rolle i starten. Pettersen (2005) peker på at seminarlederen må vise hvordan hun tenker og resonerer i forhold til fagstoffet, og tilpasse dette til studentenes faglige nivå og evne til progresjon. Gradvis må seminarleder innta en mer tilbaketrukket rolle, mens kravene til studentene øker. Studentene får da en gradvis tilnærming til arbeidsmetodene og til å bruke fagstoffet selv (ibid.). En mulighet er at etter hvert som studentene har tilegnet seg selve seminarformen, kan studentene selv lede seminaret. Som leder kan man dele deltakerne opp i ulike seminargrupper, og hver gruppe kan få ansvaret for å lede hvert sitt tema eller hver sin seminartime. Det innebærer at de innleder seminaret, at de er ordstyrere, at de er støttespillere o.s.v. Som leder for seminaret bør man i denne sammenhengen ideelt sett ta en noe tilbaketrukket rolle, slik at studentene forstår at dette må de lede selv, og at de føler seg fri til det (Longva 1993).
For å få frem ulike synspunkter eller skape liv i en debatt, kan det være lurt å la studentene få litt tid til å tenke over emnet / spørsmålet som er reist. Da må seminarlederen tåle at det er litt stille i gruppen, og bruke noen minutter slik at studentene får tenkt seg om og eventuelt skrevet ned noen momenter om emnet.

Som seminarleder kan man også trene seg i å stille gode spørsmål Det innebærer at man i forkant gjerne har tenkt gjennom dette, og formulert noen spørsmål på papiret. Et godt spørsmål innebærer at det åpnes opp for resonnement, og at det skapes aktivitet blant studentene. Her kan det skilles mellom åpne og lukkede spørsmål. Åpne spørsmål innebærer at det ikke er noe rett eller galt svar, men at man må resonnere seg frem til et svar eller en mening.
Selvsagt skal man som seminarleder svare på spørsmål. Imidlertid er det av og til riktig å stille motspørsmål; for å få studentene til å reflektere over spørsmålet. Eksempel: ”Jeg vet ikke hvorfor, har dere noe formening om…” Eller: ”Jeg ønsker i grunnen å høre hva dere mener om dette…”(Longva 1993). Av og til vil man som seminarleder få spørsmål som man ikke kan svare på. Da bør man si det som det er, nemlig at man ikke kan svare og at man må sjekke det opp til neste gang. Seminarleder kan også eventuelt utfordre studentene til å jobbe med spørsmålet og legge frem et svar ved neste seminar. 
Dersom man som seminarleder sitter, markeres det at man betrakter seg som en deltaker på (nesten) lik linje som studentene. Velger man å stå, kan det oppleves som en markering av lærerrollen. Av og til er det nødvendig å skrive på tavlen, men det kan da være hensiktmessig å sette seg igjen når man har skrevet ferdig. Dette for å makere at alle kan bidra og være aktive. Ved gruppearbeid er det derimot en fordel om seminarleder beveger seg rundt til gruppene, setter seg ned og lytter, bidrar med kommentarer, kommer med innspill og/eller svarer på spørsmål.
4.5 Når studenter er tause
I en studentgruppe vil det alltid være noen studenter som er mer stille enn andre. Som seminarleder er det viktig å ha fokus på at alle får ha en stemme inn, og at det ikke bare blir de som markerer seg fra starten av som snakker. Dersom det ikke er fokus på dette, kan uheldige gruppeprosesser slå ut. Det kan blant annet innebære at noen dominerer totalt mens andre blir tause og ikke våger ta ordet (Pettersen 2005). Til tross for at det kan være viktige momenter de ønsker å kommentere eller at de har sentrale spørsmål. Det er viktig at slike prosesser ikke gjøres til et privat problem, men at seminarleder tar dette opp med seminargruppen hvis problemer oppstår. Dermed ansvarliggjøres seminargruppen. Ikke alle problemer egner seg til å diskutere i plenum, men må tas med den enkelte student. Dette gjelder spesielt hvis det dreier seg om personlighetstrekk ved en eller få studenter, eksempelvis behovet for å dempe en for dominerende student.
Skal studentene lære, så har det betydning hvordan gruppen fungerer sammen. Det gruppen får prestert på saksplanet er avhengig av hvordan gruppen fungerer på relasjonsplanet (Pettersen 2005). I denne forbindelse er det av stor betydning at tonen og stemningen i gruppen er god, og at seminarleder er svært bevisst det forhold å ikke avfeie svar som feil eller latterlige, men heller hjelpe studentene på sporet eventuelt få noe bra ut av alle svar.
Dersom seminarleder sliter med å få alle studentene til å delta, kan det blant annet stilles spørsmål som studentene diskuterer to og to, eller tre og tre. Dette kalles ”summegrupper”. Etter at studentene har snakket sammen og diskutert emnet, brukes det tid i plenum. Da har studentene fått luftet egne synspunkt blant noen medstudenter og det er dermed enklere å si noe i plenum. Studentene kan også gis tid til individuell jobbing etter at seminarleder har stilt et spørsmål, slik at de skal ha tid til å tenke gjennom fagstoffet og komme fram til ulike momenter før man tar det i plenum. En annen metode som kan brukes er ”pyramiden. Dette gjøres ved at studentene først får jobbe individuelt, før de settes sammen to og to. Deretter settes de sammen i grupper med fire i hver, før konklusjonen blir tatt i plenum (Longva 1993). Dette er imidlertid nokså tidkrevende, og passer best på større temaer / oppgaver.
Eksempel:

1.trinn: individuell jobbing med temaet. Studenten noterer ned egne spørsmål og kommentarer som er relatert til temaet (2-5 minutter).

2.trinn: studentene settes i par. Studentene jobber med hverandres spørsmål for å prøve å svare på dem (5-10 minutter).

3.trinn: Parene går sammen og lager grupper på fire. Studentene prøver å identifisere generelle problemer og spørsmål som går igjen eller er kontroversielle (15-20 minutter). 

4.trinn: plenum. En fra hver gruppe rapporterer konklusjonene fra gruppen. Disse konklusjonene kan skrives opp på tavlen eller overhead (3 minutter på hver gruppe).

For å hindre at første og andre gruppe tar all tid og de fleste poengene, så kan det være en ide å la hver gruppe plukke ut ett punkt og gå runden rundt til alle gruppene. Deretter kan den første gruppen få fortsette med en ny runde, eller en spør om det er noen momenter som ikke har kommet frem (Longva 1993).
Studenter som sjelden tar ordet i plenum, snakker av og til veldig lavt når de først sier noe. Som lærer kan det derfor være lurt å gjenta noen av punktene deres eller spørsmålet, slik at alle hører dette. Studenten opplever det ofte som en bekreftelse på eget utsagn dersom seminarleder eksempelvis sier: ”nettopp det Marit sa i stad…” Videre kan det også vise at han/hun lytter, og prøver å få med seg hovedpoengene ved ytringen. 
Noen er tause fordi de synes at det er vanskelig og skremmende å ta ordet i ei forsamling. Understrek derfor at dersom det er noen som synes det er veldig vanskelig å ta ordet i en forsamling, så må de ta kontakt med seminarleder om dette. Disse kan man hjelpe ved å gi de små utfordringer om å si litt, helst når de har hatt mulighet til å forberede seg. Andre er tause fordi det er behagelig. De tenker gjerne at andre kan gjøre jobben, så lærer jeg av dem. Pettersen (2006) kaller det vagabondering. ”Social loafing” er ett annet begrep for det samme (ibid.). Det innebærer at den enkelte eller noen investerer mindre tid og energi i arbeidet når de jobber i grupper, enn når de jobber individuelt. Dette kan oppstå av ulike årsaker (Pettersen 2006:263):
· Noen få i gruppa tar så mye ansvar for oppgavene at det er vanskelig å slippe til for andre.

· Oppgavene er relativt enkle og lite komplekse, slik at den enkeltes bidrag får liten betydning for det totale produktet.

· Gruppemedlemmet tror at egen innsats ikke vil bli lagt merke til, eller at gruppen ikke evaluerer enkeltmedlemmenes bidrag.

· Gruppens mål og resultat har ikke noen betydning for den som trekker seg unna.

· Tilhørighet til gruppen har liten betydning.

Dersom det oppstår slike problem er dette ikke bare seminarlederens ”private” problem, men noe som hele gruppen er ansvarlig for. Det er derfor viktig å tematisere hva aktiv deltakelse innebærer og hvordan det er å forstå for den enkelte student. Som lærer kan man bidra ved at man retter søkelyset på dette, både i gruppen men også direkte med enkelt studenter som i liten grad bidrar. Seminarleder må også være intervenerende knyttet til diskusjonene i gruppa, slik at han/hun kan legge til rette for at alle i gruppen kommer til ordet. Dersom seminarleder ikke intervenerer, kan vanlig gruppedynamikk få blomstre fritt, slik at de aktive får dominere totalt og de tause forblir tause (ibid.).
Dersom samtalen stopper opp, diskusjonene stilner og studentene fremstår som en taus masse, kan seminarleder jobbe med å få samtalen i gang igjen ved å fokusere på noen typiske spørrefeil. Dysthe (2001) gir følgende konkrete råd:

· Er spørsmålet for lett eller for vanskelig? Enten ved at man stiller for banale og enkle spørsmål, slik at studentene opplever at spørsmålet / temaet ikke er så viktig. Eller ved at man stiller for vanskelige spørsmål, slik at studentene kan ikke våger resonnere og / eller svare.

· Gir man nok tid til å svare? Seminarlederen kan stille vanskelige spørsmål, som studentene trenger tid på å gruble over. Studentene trenger gjerne tid til å tenke og notere ned stikkord på spørsmål som er krevende. Denne tiden blir ofte ikke gitt. Stillheten etter et slikt spørsmål kan også oppleves som litt ubehagelig, men noe av dette ubehaget fjernes ved at man nettopp sier at spørsmålet krever tid til å tenke seg om.

· Klarer man å signalisere at man tar svarene på alvor? Dels hender det at vi selv svarer nokså fort på spørsmål vi stiller, eller at vi ikke hører skikkelig etter hva en student svarer. Feil eller mangelfulle svar må også responderes på, men måten man gjør det på utgjør den store forskjellen.

Det motsatte av vagabondering er at det enkelte gruppemedlem yter mer enn han ville ha gjort dersom han jobbet individuelt. Dermed oppnår gruppen mer enn summen av de individuelle bidragene, og det oppstår en form for synergieffekt.

4.6 Når noen dominerer i gruppen
Problemet er ikke alltid å få studentene til å delta i diskusjoner. Problemet kan også være å begrense enkelte studenters deltakelse. Noen studenter er godt inne i faget og har mange momenter de ønsker å få diskutere. Andre er generelt mer dominerende og tillater seg, også når de ikke har så mye faglig å fare med, å dominere forsamlingen. Dersom seminaret blir monologisert av noen få, blir de andre studentene passivisert. Stikk i strid med intensjonen med seminarvirksomheten. Dette kan hindre andre i å ta ordet og det blir dermed ingen god læringssituasjon. Dersom det er satt opp noen ”kjøreregler” ved starten av seminarrekken, kan man minne gruppen på disse. En annen måte er at studentene får begrenset tid til å snakke. Har en student hatt ordet så må han/hun vente i 5 minutter før det tas igjen. Her vil det være klokt å forklare hvorfor denne regelen er satt. Nettopp fordi det alltid er noen som snakker mye i en gruppe og noen som snakker lite, og at det er ønskelig at alle skal komme til ordet. Dersom disse mer strukturelle grepene ikke fungerer, må seminarleder snakke med den eller de det gjelder. Studenten/studentene må da rett og slett få beskjed om å ikke ta ordet så mye.
Av og til skjer det at en dyktig student går inn i en debatt med en annen student eller med læreren, som er så faglig avansert at mange av de andre studentene ikke klarer å henge med. Dette kan pågå en liten stund, men dersom det tar for mye av seminartiden vil mange av studentene oppleve det som bortkastet tid. Samtidig kan studentene lære noe av en slik debatt. Som seminarleder kan man tillate korte slike ”tosidige” diskusjoner i plenum, men så må han/hun bryte av og gi en kommentar som gjør at flere forstår det som blir diskutert. Seminarleder må med andre ord gjøre saksforholdet enklere, slik at resten av gruppen kan ha et faglig utbytte av å høre på en slik polemikk. Å avbryte diskusjoner er også viktig for å unngå at for mye tid går med til ett enkelt spørsmål på bekostning av andre oppgaver. En mulighet her er å henstille studentene til å ta opp diskusjonen i pausen eventuelt etter seminaret.
Det er i denne sammenhengen viktig å understreke at aktive studenter også trenger positiv oppmerksomhet og anerkjennelse for deres bidrag. Det kan seminarleder gjøre ved å rose de som er aktive, og eksempelvis bruke blikket for å markere at man ser at hånden deres er oppe selv om de ikke alltid slipper til.

4.7 Evaluering av seminaret
Som seminarleder trenger man noen innspill på eget opplegg for å kunne utvikle seg videre. Hva fungerte bra? Hva bør endres på? Det nærliggende er å lage en liten evaluering av seminarrekken blant studentene. Dette kan gjøres på ulikt vis, eksempelvis:
Underveis:
· Uformelle samtaler. Snakk med studentene i pausen og prøv og fang opp hva de mener om seminarrekken. Vær åpen og imøtekommende! 
· ”One-minute-mail”. Send alle studentene en mail, å be de bruke ett minutt til å skrive hva de mener er bra og mindre bra med seminarrekken. Dette kan med fordel være midt i seminarrekken, fordi det gjør at man som seminarleder eventuelt kan justere på opplegget underveis. 

Tilslutt: 
· 5-minutters lapp. På siste seminar ber man studentene skrive hva de synes om seminarrekken, og bruker 5 minutt av tiden til dette. Det kan være en fordel at man har formulert et par punkter som studentene kan ha som utgangspunkt, for eksempel: hva har vært bra med denne seminarrekken? Hva kan forbedres? Hvilket utbytte har du hatt av seminaret?
· Spørreskjema. På hjemmesiden til Juridisk fakultet ligger det et skjema for studentevaluering av seminar (http://uit.no/jus/5652/). På siste seminartime kan det settes av tid slik at studentene får fylle ut skjemaet. 
En annen måte å få innspill, er å snakke med andre seminarledere. Det er i denne sammenheng viktig at studenter ikke henges ut, verken med navn eller andre kjennetegn. Det handler om respekt. Diskuter oppgaver, hør hva andre gjør i sin seminargruppe og be om råd dersom man sliter med noe i gruppen. Som seminarleder kan man med fordel også ta kontakt med faglærer, det vil si den som har hatt forelesningene om emnet. Er det noe studentene har hatt problemer med å forstå, eller er det noen områder som ikke er blitt godt nok dekket opp?

5. Avslutning

Å være seminarleder er en viktig funksjon! Dersom man får det til å fungere kan studentene gjennom sin aktive deltakelse virkelig få jobbet med jussfaget, og de kan lære masse.

Som seminarleder vet man at selv om et seminar fungerer veldig bra, så er det sletts ikke sikkert at man får det neste til å fungere tilsvarende bra. Dette gjør det ekstra utfordrende å være seminarleder. Å jobbe med veiledning og undervisning innebærer at det alltid er en mulighet for forbedring!

Vedlegg 1:

HUGSELISTE FOR SEMINARLÆRARAR (frå administrasjonen):
1. Fråversliste

· det skal kryssast av for oppmøte for kvar seminarsamling, det kan skje ved namneopprop eller ved å senda lista rundt og kontrolltelle etterpå

· hugs å gi beskjed til administrasjonen (Borghild eller Informasjonen) i løpet av seminaret dersom gruppa er uvanleg stor/lita

· fråverslista skal leverast til administrasjonen (Borghild) når seminaret er ferdig

2. Munnlege presentasjonar

· kor mange presentasjonar kvart seminar skal ha, står i notatet lærarane får utdelt i byrjinga av kvart semester

· studenten har ansvar for å ha med skjema og levera det i Informasjonen når presentasjonen er gjort, læraren må hugsa å underskriva skjemaet rett etter at presentasjonen er over

· gi beskjed til administrasjonen (Borghild) om kor mange presentasjonar som er unnagjort når seminaret er over

Vedlegg 2:

Forslag til måter å presentere studentene for hverandre (hentet fra Longva 1993):

Individuelle

Hver person presenterer seg og forteller navnet sitt, bakgrunn og eventuelt hvilke forventninger man har til seminaret.

Par

Sette studentene sammen to og to, og la dem bruke 3 minutter til å finne ut noe om sin partner. Etter 6 minutter presenterer hver person sin partner til resten av gruppen.

Smågruppe

Studentene settes i grupper på tre eller fire, og bruker noen minutter for å finne ut noe de har til felles. Tilslutt skal de presentere for de andre gruppene hva de har til felles. Pass på at alle gruppene får være med i presentasjonen.

